《奉送袁高使君诏征赴行在，效曹刘体》
唐代·皎然

皇心亭毒广，蝥贼皆陶甄。未刈蚩尤旗，方同轩后年。

天子幸汉中，轘辕阻氛烟。玺书召幕牧，名在列岳仙。

国难倚长城，庙谋资大贤。清损休汝骑，仁留述职篇。

遐路渺天末，繁笳思河边。饰徒促远期，祗命赴急宣。

謏才岂足称，深仁顾何偏。那堪临流意，千里望旗旃。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。